Document ID: 32009D0415

NEUVOSTON PÄÄTÖS,
tehty 27 päivänä huhtikuuta 2009,
liiallisen alijäämän olemassaolosta Kreikassa
(2009/415/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,
ottaa huomioon komission suosituksen,
ottaa huomioon Kreikan esittämät huomautukset,
sekä katsoo seuraavaa:
(1)
Perustamissopimuksen 104 artiklan mukaan jäsenvaltiot välttävät liiallisia julkistalouden alijäämiä.
(2)
Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.
(3)
Perustamissopimuksen 104 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97 (1), joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa vahvistetaan lisämääräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 3605/93 (2) vahvistetaan yksityiskohtaiset säännöt ja määritelmät mainitun pöytäkirjan määräyksen soveltamiseksi.
(4)
Vakaus- ja kasvusopimuksen uudistuksella vuonna 2005 pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otetaan täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.
(5)
Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Otettuaan huomioon perustamissopimuksen 104 artiklan 3 kohdan mukaisen kertomuksensa ja talous- ja rahoituskomitean 104 artiklan 4 kohdan mukaisesti antaman lausunnon komissio katsoi, että Kreikassa on liiallinen julkisen talouden alijäämä. Komissio antoi tämän vuoksi neuvostolle Kreikkaa koskevan lausunnon alijäämän olemassaolosta 24 päivänä maaliskuuta 2009 (3).
(6)
Perustamissopimuksen 104 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaistilanteen arvioituaan päättää, onko jäsenvaltiossa liiallinen alijäämä. Kreikkaa koskevan kokonaisarvion perusteella voidaan todeta seuraavaa.
(7)
Julkisen talouden alijäämä oli Kreikassa 3,5 prosenttia suhteessa BKT:hen vuonna 2007 eli yli 3 prosentin viitearvon suhteessa BKT:hen. Komission tammikuun 2009 väliennusteen mukaan julkisen talouden alijäämäksi ilman kertaluonteisia toimenpiteitä arvioidaan 3,6 prosenttia suhteessa BKT:hen vuonna 2008 (tai 3,4 prosenttia suhteessa BKT:hen kertaluonteiset toimenpiteet mukaan luettuina). Arvio perustuu kokonaistuotannon 2,9 prosentin kasvuun vuonna 2008, ja siinä otetaan huomioon viimeisimmät tiedot vuoden 2008 talousarviolain täytäntöönpanosta. Komission tammikuun 2009 väliennusteen mukaan julkisen talouden alijäämä vuonna 2009 ilman kertaluonteisia toimenpiteitä on 4,4 prosenttia suhteessa BKT:hen (3,7 prosenttia kertaluonteiset tulot mukaan luettuina), mikä perustuu arvioon kokonaistuotannon 0,2 prosentin kasvusta ja varovaiseen arvioon vuoden 2009 talousarviolaista, jonka parlamentti hyväksyi 21 päivänä joulukuuta. Olettaen tavanomaiseen tapaan, että talouspolitiikka säilyy ennallaan, ja olettaen, ettei kertaluonteisia toimenpiteitä jatketa, vuoden 2010 alijäämäksi ennakoidaan 4,2 prosenttia suhteessa BKT:hen. Alijäämää koskeva perustamissopimuksen arviointiperuste ei näin ollen täyty.
(8)
Julkista bruttovelkaa oli 94,8 prosenttia suhteessa BKT:hen vuonna 2007 ja 94,6 prosenttia suhteessa BKT:hen vuonna 2008 eli huomattavasti yli perustamissopimuksessa määrätyn 60 prosentin viitearvon. Komission tammikuun 2009 väliennusteen mukaan julkisen velan osuus kasvanee suhteessa BKT:hen 96,25 prosenttiin vuonna 2009 ja 98,5 prosenttiin vuoteen 2010 mennessä. Nykyinen alijäämätaso ja arviot keskipitkän aikavälin kasvusta eivät viittaa siihen, että velan osuus lähestyisi alle 60 prosentin viitearvoa suhteessa BKT:hen. Velan osuuden ei voida katsoa supistuvan riittävästi ja lähestyvän riittävän nopeasti viitearvoa perustamissopimuksessa sekä vakaus- ja kasvusopimuksessa tarkoitetulla tavalla.
(9)
Asetuksen (EY) N:o 1467/97 2 artiklan 4 kohdan mukaan merkitykselliset tekijät voidaan ottaa huomioon liiallisen alijäämän olemassaolosta tehtävää, perustamissopimuksen 104 artiklan 6 kohdan mukaista neuvoston päätöstä edeltävissä vaiheissa ainoastaan, jos kaksoisedellytys - se, että alijäämä pysyy lähellä viitearvoa, ja se, että viitearvon ylitys on väliaikaista - täyttyy kaikilta osin. Kreikan kohdalla tämä kaksoisedellytys ei täyty. Merkityksellisiä tekijöitä ei sen vuoksi oteta huomioon tätä päätöstä edeltävissä vaiheissa,
ON TEHNYT TÄMÄN PÄÄTÖKSEN:
1 artikla
Kokonaistilanteen arvion perusteella todetaan, että Kreikassa on liiallinen alijäämä.
2 artikla
Tämä päätös on osoitettu Helleenien tasavallalle.
Tehty Luxemburgissa 27 päivänä huhtikuuta 2009.

Labels: 2
18